Suvestinė redakcija nuo 2020-09-23 iki 2020-10-23

Įsakymas paskelbtas: TAR 2015-03-20, i. k. 2015-04015

LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

DĖL SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PRIĖMIMO TVARKOS APRAŠO PATVIRTINIMO

2015 m. kovo 19 d. Nr. A1-139

Vilnius

Vadovaudamasi Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkto c papunkčiu ir įgyvendindama 2011 m. gruodžio 13 d. Europos Parlamento ir Tarybos direktyvą 2011/98/ES dėl vienos prašymų išduoti vieną leidimą trečiųjų šalių piliečiams gyventi ir dirbti valstybės narės teritorijoje pateikimo procedūros ir dėl valstybėje narėje teisėtai gyvenančių trečiųjų šalių darbuotojų bendrų teisių (OL 2011 L 343, p. 1):

1. T v i r t i n u Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašą (pridedama).

2. P a v e d u šio įsakymo vykdymo kontrolę viceministrui pagal veiklos sritį.

Socialinės apsaugos ir darbo ministrė	Algimanta Pabedinskienė

PATVIRTINTA

Lietuvos Respublikos socialinės apsaugos ir darbo ministro 2015 m. kovo 19 d. įsakymu Nr. A1-139

(Lietuvos Respublikos socialinės apsaugos ir darbo ministro 2018 m. lapkričio 19 d. įsakymo

Nr. A1-638 redakcija)

SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PRIĖMIMO TVARKOS APRAŠAS

I SKYRIUS

BENDROSIOS NUOSTATOS

1. Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašas (toliau – Aprašas) reglamentuoja ketinančio dirbti Lietuvos Respublikoje užsieniečio darbo atitikties Lietuvos Respublikos darbo rinkos poreikiams nustatymo kriterijus, prašymo priimti sprendimą dėl užsieniečio darbo atitikties Lietuvos Respublikos darbo rinkos poreikiams (toliau – Prašymas) pateikimą, Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarką, Prašymo netenkinimo pagrindus ir darbdavio įsipareigojimus įdarbinus užsienietį.

2. Aprašas taikomas užsieniečiui, kuris ketina dirbti Lietuvos Respublikoje Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkte numatytomis sąlygomis ir kuris:

2.1. ketina atvykti į Lietuvos Respubliką arba Lietuvos Respublikoje teisėtai yra ar gyvena;

Papunkčio pakeitimai:

Nr. A1-864, 2020-09-22, paskelbta TAR 2020-09-22, i. k. 2020-19616

2.2. turi leidimą dirbti Lietuvos Respublikoje ir Lietuvos Respublikos išduotą daugkartinę nacionalinę vizą, dirba pagal darbo sutartį ir ketina toliau dirbti Lietuvos Respublikoje;

2.3. yra užsienietis, kurio profesija buvo įtraukta į Užimtumo tarnybos direktoriaus tvirtinamą Profesijų, kurių darbuotojų trūksta Lietuvos Respublikoje, sąrašą pagal ekonominės veiklos rūšis, ir turi Lietuvos Respublikos išduotą daugkartinę nacionalinę vizą, dirba pagal darbo sutartį ir ketina toliau dirbti Lietuvos Respublikoje pagal profesiją, kuri neįtraukta į Profesijų, kurių darbuotojų trūksta Lietuvos Respublikoje, sąrašą pagal ekonominės veiklos rūšis;

2.4. turi leidimą laikinai gyventi Lietuvos Respublikoje kaip dirbantis aukštos profesinės kvalifikacijos reikalaujantį darbą pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 41 punktą ir šio užsieniečio leidimo laikinai gyventi Lietuvos Respublikoje galiojimo laikotarpiu jam mokamas darbo užmokestis taps mažesnis negu 1,5 Lietuvos statistikos departamento paskutinio paskelbto ketvirčio šalies ūkio (įtraukiant ir individualių įmonių darbo užmokesčio duomenis) vidutinio mėnesinio bruto darbo užmokesčio dydžio, jeigu jo profesija nėra įtraukta į Lietuvos Respublikos ekonomikos ir inovacijų ministro patvirtintą Profesijų, kurioms būtina aukšta profesinė kvalifikacija ir kurių darbuotojų trūksta Lietuvos Respublikoje, sąrašą;

2.5. turi leidimą laikinai gyventi Lietuvos Respublikoje, išduotą pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 4 punktą, ir ketina toliau dirbti Lietuvos Respublikoje arba pageidauja pakeisti darbdavį ar darbo funkciją pas tą patį darbdavį;

2.6. turi leidimą laikinai gyventi Lietuvos Respublikoje, išduotą kitu nei Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 4 punkte nurodytu pagrindu, ir ketina dirbti Lietuvos Respublikoje, jeigu atitinka Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkto sąlygas;

2.7. turi Lietuvos Respublikos išduotą daugkartinę nacionalinę vizą kaip atsiųstas laikinai dirbti į Lietuvos Respubliką arba leidimą dirbti Lietuvos Respublikoje ir Lietuvos Respublikos išduotą daugkartinę nacionalinę vizą kaip atsiųstas laikinai dirbti į Lietuvos Respubliką, kai jo nuolatinė darbo vieta yra užsienyje, ir ketina dirbti Lietuvos Respublikoje;

2.8. turi leidimą dirbti Lietuvos Respublikoje (ar buvo atleistas nuo pareigos įsigyti leidimą dirbti pagal Lietuvos Respublikos įstatymo „Dėl užsieniečių teisinės padėties“ 58 straipsnio 11 punktą), jam taikomas bevizis režimas, dirba pagal darbo sutartį ir ketina toliau dirbti Lietuvos Respublikoje;

2.9. turi leidimą dirbti Lietuvos Respublikoje (ar buvo atleistas nuo pareigos įsigyti leidimą dirbti pagal Lietuvos Respublikos įstatymo „Dėl užsieniečių teisinės padėties“ 58 straipsnio 11 punktą) bei Šengeno vizą, dirba pagal darbo sutartį ir ketina toliau dirbti Lietuvos Respublikoje;

2.10. turi leidimą dirbti Lietuvos Respublikoje (ar buvo atleistas nuo pareigos įsigyti leidimą dirbti pagal Lietuvos Respublikos įstatymo „Dėl užsieniečių teisinės padėties“ 58 straipsnio 11 punktą) bei vienos iš Europos Sąjungos valstybių narių išduotą Europos Sąjungos leidimo gyventi kortelę, dirba pagal darbo sutartį ir ketina toliau dirbti Lietuvos Respublikoje;

2.11. turi leidimą dirbti Lietuvos Respublikoje (ar buvo atleistas nuo pareigos įsigyti leidimą dirbti pagal Lietuvos Respublikos įstatymo „Dėl užsieniečių teisinės padėties“ 58 straipsnio 11 punktą) bei kitos Šengeno valstybės išduotą leidimą gyventi ar nacionalinę vizą, dirba pagal darbo sutartį ir ketina toliau dirbti Lietuvos Respublikoje.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

21. Nuostatos, susijusios su sąlygomis, taikomomis užsieniečiui, kurį įdarbinti įsipareigojusi įmonė Lietuvos Respublikos vidaus reikalų ministro patvirtinta Juridinių asmenų įtraukimo į patvirtintų įmonių sąrašą tvarka įtraukta į Patvirtintų įmonių sąrašą (toliau – Patvirtintų įmonių sąrašas), taikomos tik tiems užsieniečiams, kuriems pagal 2018 m. lapkričio 14 d. Europos Parlamento ir Tarybos reglamentą (ES) Nr. 2018/1806, nustatantį trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL 2018 L 303, p. 39) (toliau – Vizų režimo reglamentas) taikomas bevizis režimas arba kurie turi pilietybę tokios užsienio valstybės, kuriai Lietuvos Respublika taiko nacionalinių vizų išdavimo lengvatas vienašališkai arba pagal tarptautinius susitarimus.

Papildyta punktu:

Nr. A1-537, 2019-09-17, paskelbta TAR 2019-09-17, i. k. 2019-14699

3. Apraše vartojamos sąvokos suprantamos taip, kaip jos apibrėžtos Lietuvos Respublikos įstatyme „Dėl užsieniečių teisinės padėties“ ir Lietuvos Respublikos darbo kodekse.

4. Užsieniečio darbo atitikties Lietuvos Respublikos darbo rinkos poreikiams įvertinimą atlieka Užimtumo tarnyba.

5. Aprašas netaikomas:

5.1. Europos Sąjungos ir Europos laisvosios prekybos asociacijos valstybių narių piliečiams, jų šeimų nariams ir kitiems asmenims, kurie pagal Europos Sąjungos teisės aktus naudojasi laisvo asmenų judėjimo teise;

5.2. įmonių dalyviams, vadovams, akcinių bendrovių ar uždarųjų akcinių bendrovių akcininkams, kuriems taikomos Lietuvos Respublikos įstatymo „Dėl užsieniečių teisinės padėties“ 45 straipsnio 1 dalies 1–22 punktų nuostatos;

5.3. užsieniečiui, jei jo profesija įtraukta į Užimtumo tarnybos direktoriaus tvirtinamą Profesijų, kurių darbuotojų trūksta Lietuvos Respublikoje, sąrašą pagal ekonominės veiklos rūšis;

5.4. užsieniečiui, kuris Lietuvos Respublikoje pabaigė studijas ar mokymąsi pagal profesinio mokymo programą ir ketina dirbti Lietuvos Respublikoje, jei nėra praėję 2 metai nuo studijų ar mokymosi pagal profesinio mokymo programą baigimo.

Papunkčio pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

II SKYRIUS

LIETUVOS RESPUBLIKOS DARBO RINKOS POREIKIŲ NUSTATYMO KRITERIJAI

6. Užsieniečio darbo poreikis Lietuvos Respublikos darbo rinkoje nustatomas vadovaujantis šiais kriterijais:

6.1. Užimtumo tarnybos valdomoje informacinėje sistemoje nėra registruoto darbo ieškančio Lietuvos Respublikos, Europos Sąjungos valstybės narės ir Europos laisvosios prekybos asociacijos valstybės narės piliečio ar jo šeimos nario, taip pat užsieniečio, kitoje Europos Sąjungos valstybėje narėje įgijusio ilgalaikio gyventojo statusą ir ketinančio dirbti pagal darbo sutartį Lietuvos Respublikoje, kuriam Aprašo 6.2 papunktyje nurodytoje darbdavio užregistruotoje laisvoje darbo vietoje būtų tinkamas darbas, kaip tai nurodyta Lietuvos Respublikos užimtumo įstatymo 30 straipsnio 2 dalyje;

6.2. darbdavio užregistruota laisva darbo vieta Užimtumo tarnybos administracijos padalinyje pagal darbo vietos adresą buvo neužimta ne mažiau kaip 5 darbo dienas nuo jos registracijos dienos.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

III SKYRIUS

PRAŠYMO PRIIMTI SPRENDIMĄ DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PATEIKIMAS

7. Jei yra užsieniečio darbo poreikis Lietuvos Respublikos darbo rinkoje, darbdavys, ketinantis įdarbinti užsienietį dirbti pagal darbo sutartį, turi pateikti Užimtumo tarnybos administracijos padaliniui, kuriame įregistravo laisvą darbo vietą, per 1 mėnesį nuo skelbimo galiojimo pabaigos nustatytos formos Prašymą (priedas) ir šiuos dokumentus:

7.1. užsieniečio galiojančio kelionės dokumento kopiją;

7.2. informaciją apie užsieniečio turimą kvalifikaciją, jos atitiktį darbo vietai ir ne mažesnę negu vienų metų darbo patirtį pagal turimą kvalifikaciją per pastaruosius penkerius metus. Jeigu darbdavys yra įtrauktas į Patvirtintų įmonių sąrašą ir užsienietis atitinka Aprašo 21 punkte nurodytą sąlygą, pateikiama darbdavio informacija apie užsieniečio turimą kvalifikaciją ir jos atitiktį darbo vietai arba ne mažesnę negu vienų metų darbo patirtį pagal darbdavio nurodytą profesiją per pastaruosius penkerius metus;

Papunkčio pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

7.3. įsipareigojimą įdarbinti užsienietį pagal darbo sutartį ne trumpesniam negu 6 mėnesių laikotarpiui ir mokėti jam darbo užmokestį, kuris negali būti mažesnis už Lietuvos Respublikos įstatymo „Dėl užsieniečių teisinės padėties“ 62 straipsnio 3 dalyje nurodytą darbo užmokestį, jei dėl užsieniečio darbo atitikties Lietuvos Respublikos darbo rinkos poreikiams prašoma priimti sprendimą;

7.4. pažymą apie užsieniečio darbą toje darbovietėje, nurodant darbuotojo darbo funkcijas ir darbo užmokesčio dydį (vietoj Aprašo 7.2 papunktyje nurodytos informacijos), jei kreipiamasi dėl Aprašo 2.2, 2.4, 2.5, 2.8–2.11 papunkčiuose nurodyto užsieniečio. Valstybinio socialinio draudimo fondo valdybos informacinėje sistemoje patikrinamas apskaičiuotų ir per visą užsieniečio dirbtą laikotarpį jo sumokėtų mokesčių ir valstybinio socialinio draudimo įmokų dydis.

Papunkčio pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

Punkto pakeitimai:

Nr. A1-133, 2019-03-05, paskelbta TAR 2019-03-05, i. k. 2019-03591

8. Užsienio valstybių dokumentai turi būti nustatyta tvarka legalizuoti ar patvirtinti pažyma (Apostille), jeigu kiti teisės aktai nenustato kitaip. Dokumentų, parengtų ne lietuvių kalba, vertimas į lietuvių kalbą turi būti patvirtintas jį atlikusio vertėjo parašu. Dokumentų kopijos turi būti patvirtintos darbdavio vadovo parašu ir antspaudu, jei antspaudą jis privalo turėti.

9. Už sprendimo dėl užsieniečio darbo atitikties Lietuvos Respublikos darbo rinkos poreikiams priėmimą imama Lietuvos Respublikos Vyriausybės nustatyta valstybės rinkliava, kurią darbdavys privalo sumokėti iki Prašymo pateikimo Užimtumo tarnybai dienos. Jeigu Prašymas nepriimamas, valstybės rinkliava grąžinama vadovaujantis Valstybės rinkliavos mokėjimo ir grąžinimo taisyklėmis, patvirtintomis Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“.

91. Prašymas ir Aprašo 7 punkte nurodyti dokumentai nepriimami, jeigu užsienietis neatitinka nė vienos iš Aprašo 2 punkte nurodytų sąlygų ar jeigu Aprašas jam nėra taikomas dėl Aprašo 5 punkte nurodytų aplinkybių, ar jeigu Prašymas pateiktas praleidus Aprašo 7 punkto pirmoje pastraipoje nurodytą terminą.

Papildyta punktu:

Nr. A1-133, 2019-03-05, paskelbta TAR 2019-03-05, i. k. 2019-03591

10. Priėmęs Aprašo 7 punkte nurodytus dokumentus, Užimtumo tarnybos įgaliotas valstybės tarnautojas ar darbuotojas, dirbantis pagal darbo sutartį (toliau – darbuotojas), patikrina, ar darbdavys (juridinis asmuo) yra įtrauktas į Patvirtintų įmonių sąrašą ir ar užsienietis atitinka Aprašo 21 punkte nurodytą sąlygą. Jei darbdavio (juridinio asmens) nėra Patvirtintų įmonių sąraše arba užsienietis neatitinka 21 punkte nurodytos sąlygos, patikrinama, ar darbdavys atitinka šiuos reikalavimus:

10.1. yra Lietuvos Respublikoje įsteigtas juridinis asmuo, Europos Sąjungos valstybėje narėje įsteigtas juridinis asmuo ar kita organizacija arba jų filialai ar atstovybės, įsteigti Lietuvos Respublikoje, arba fizinis asmuo, kuris yra nuolatinis Lietuvos Respublikos gyventojas, Europos Sąjungos valstybės narės pilietis, kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis ir kuris turi teisę gyventi Lietuvos Respublikoje;

10.2. nėra likviduojamas, bankrutuojantis arba nevykdo ekonominės veiklos;

10.3. neturi didesnės negu vieno bazinės socialinės išmokos dydžio mokestinės nepriemokos Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos, ar Valstybinio socialinio draudimo fondo biudžetui (išskyrus atvejus, kai mokesčių, delspinigių, baudų mokėjimas išdėstytas dalimis ar atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas);

10.4. nėra baustas pagal Lietuvos Respublikos administracinių nusižengimų kodekso 95, 540 straipsnius arba nuo dienos, kurią skirta minėta nuobauda baigta vykdyti, praėjo ne mažiau kaip vieni metai, arba per pastaruosius penkerius metus nėra įsiteisėjęs apkaltinamasis teismo nuosprendis dėl Lietuvos Respublikoje nelegaliai esančių trečiųjų šalių piliečių darbo. Šis reikalavimas taikomas ir darbdavio vadovui ar kitam už užsieniečių įdarbinimą atsakingam darbdavio darbuotojui;

10.5. neturi baudos, skirtos už Lietuvos Respublikos užimtumo įstatymo 56 ir 57 straipsniuose nurodytus pažeidimus, arba nuo dienos, kurią skirta minėta bauda baigta vykdyti, praėjo ne mažiau kaip vieni metai.

Punkto pakeitimai:

Nr. A1-133, 2019-03-05, paskelbta TAR 2019-03-05, i. k. 2019-03591

Nr. A1-537, 2019-09-17, paskelbta TAR 2019-09-17, i. k. 2019-14699

11. Priėmęs Aprašo 7 punkte nurodytus dokumentus, Užimtumo tarnybos darbuotojas patikrina:

11.1. Užsieniečių registre – ar Prašyme nurodyta informacija apie užsieniečio turimą dokumentą, suteikiantį teisę būti ar gyventi Lietuvos Respublikoje, sutampa su informacija, nurodyta:

11.1.1. Aprašo 2.2, 2.3, 2.7 papunkčiuose nurodytais atvejais – Lietuvos Respublikos išduotoje daugkartinėje nacionalinėje vizoje;

11.1.2. Aprašo 2.4 papunktyje nurodytu atveju – leidime laikinai gyventi Lietuvos Respublikoje, išduotame pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 41 punktą;

11.1.3. Aprašo 2.5 papunktyje nurodytu atveju – leidime laikinai gyventi Lietuvos Respublikoje, išduotame pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 4 punktą;

11.1.4. Aprašo 2.6 papunktyje nurodytu atveju – leidime laikinai gyventi Lietuvos Respublikoje, išduotame kitu nei Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 4 punkte nurodytu pagrindu;

11.2. Aprašo 2.2, 2.7–2.11 papunkčiuose nurodytais atvejais – ar Prašyme nurodyta informacija apie užsieniečiui išduotą leidimą dirbti sutampa su informacija, nurodyta Užimtumo tarnybos valdomoje informacinėje sistemoje;

11.3. Aprašo 2.8–2.11 papunkčiuose nurodytais atvejais – ar darbdavys buvo pranešęs apie užsieniečio įdarbinimą Lietuvos Respublikos įstatymo „Dėl užsieniečių teisinės padėties“ 62 straipsnio 7 dalyje nustatyta tvarka.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

12. Priėmęs Aprašo 7 punkte nurodytus dokumentus, Užimtumo tarnybos darbuotojas patikrina, ar užsieniečio turima kvalifikacija ir darbo patirtis, nurodyta Aprašo 7.2 papunktyje, yra tinkama darbdavio užregistruotai laisvai darbo vietai, nurodytai Aprašo 6.2 papunktyje, užimti ir yra tinkama darbo funkcijoms, nustatytoms darbdavio įsipareigojime įdarbinti užsienietį arba darbo sutartyje, nurodytiems Aprašo 7.3 papunktyje, vykdyti. Darbdavio pageidavimu Užimtumo tarnybos darbuotojas išduoda dokumentų gavimo pažymą.

Punkto pakeitimai:

Nr. A1-133, 2019-03-05, paskelbta TAR 2019-03-05, i. k. 2019-03591

13. Jeigu darbdavys neatitinka Aprašo 10.3 papunktyje nustatyto reikalavimo, Užimtumo tarnybos darbuotojas paprašo kompetentingos institucijos per 5 darbo dienas nuo Prašymo gavimo dienos pateikti patikslintą informaciją. Jeigu nesilaikoma Aprašo 8 punkte nustatytų reikalavimų, nurodoma per protingą terminą ištaisyti trūkumus. Kilus įtarimų, kad darbdavio pateikta informacija apie užsieniečio kvalifikaciją nėra teisinga arba užsieniečio kvalifikacija neatitinka Aprašo 12 punkte nustatytų sąlygų, darbdavio paprašoma pateikti užsieniečio kvalifikaciją ir darbo patirtį patvirtinančius dokumentus. Aprašo 16 punkte nurodytas terminas sustabdomas, kol Užimtumo tarnyboje bus gauta patikslinta informacija ir (ar) pašalinti trūkumai.

Punkto pakeitimai:

Nr. A1-133, 2019-03-05, paskelbta TAR 2019-03-05, i. k. 2019-03591

14. Prašymą priimti sprendimą dėl Aprašo 2.2 – 2.5 ar 2.7 papunktyje nurodyto užsieniečio darbo atitikties Lietuvos Respublikos darbo rinkos poreikiams darbdavys gali pateikti ne anksčiau kaip likus 5 mėnesiams ir ne vėliau kaip likus 1 mėnesiui iki leidimo dirbti Lietuvos Respublikoje arba daugkartinės nacionalinės vizos, arba leidimo laikinai gyventi, išduoto užsieniečiui pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 41 punkto sąlygas, arba leidimo laikinai gyventi, išduoto užsieniečiui pagal Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkto sąlygas, galiojimo laiko pabaigos, jeigu užsienietis ketina toliau dirbti Lietuvos Respublikoje.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

IV SKYRIUS

SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PRIĖMIMAS

15. Kilus įtarimui, kad kartu su Prašymu pateiktas dokumentas (-ai) yra suklastotas (-i), kreipiamasi į kompetentingą instituciją ir Aprašo 16 punkte nurodytas terminas sustabdomas, kol bus priimtas kompetentingos institucijos sprendimas. Apie Aprašo 16 punkte nurodyto termino sustabdymą darbdavys informuojamas ne vėliau kaip per 3 darbo dienas elektroniniu paštu. Jei darbdavys nenurodė elektroninio pašto adreso, pranešimas išsiunčiamas paštu.

16. Užimtumo tarnybos direktorius ar jo įgaliotas valstybės tarnautojas, atsižvelgęs į Prašymą su pateiktais dokumentais ir įvertinęs Aprašo 6 punkte nustatytas sąlygas bei Aprašo 10 ir 11 punktuose nustatytus reikalavimus, ne vėliau kaip per 7 darbo dienas nuo Prašymo ir dokumentų Užimtumo tarnyboje gavimo dienos priima sprendimą dėl užsieniečio darbo atitikties Lietuvos Respublikos darbo rinkos poreikiams. Sprendimas dėl užsieniečio darbo atitikties Lietuvos Respublikos darbo rinkos poreikiams įforminamas Užimtumo tarnybos direktoriaus ar jo įgalioto valstybės tarnautojo įsakymu.

17. Sprendime dėl užsieniečio darbo atitikties Lietuvos Respublikos darbo rinkos poreikiams nurodoma užsieniečio vardas, pavardė, gimimo data, pilietybė, kvalifikacija, numatomas darbo sutarties galiojimo laikotarpis, numatomas darbo užmokestis darbo sutarties laikotarpiu, darbdavys (įmonė, įstaiga, organizacija, juridinio asmens kodas, adresas, telefono ryšio Nr., fakso ryšio Nr., el. pašto adresas, filialas ar atstovybė, struktūrinis padalinys) ir darbo funkcijos (profesija, pareigų pavadinimas, kodas pagal Lietuvos profesijų klasifikatorių), prašymo netenkinimo pagrindai, sprendimo apskundimo tvarka.

18. Sprendimas dėl užsieniečio darbo atitikties Lietuvos Respublikos darbo rinkos poreikiams priimamas jo darbo Lietuvos Respublikoje laikotarpiui, bet ne ilgiau kaip dvejiems metams.

19. Užimtumo tarnyba per 3 darbo dienas apie priimtą sprendimą dėl užsieniečio darbo atitikties Lietuvos Respublikos darbo rinkos poreikiams per Užimtumo tarnybos valdomą informacinę sistemą informuoja Migracijos departamentą prie Vidaus reikalų ministerijos (toliau – Migracijos departamentas) ir darbdavį – elektroniniu paštu išsiunčia darbdaviui nuskaityto sprendimo dėl užsieniečio darbo atitikties Lietuvos Respublikos darbo rinkos poreikiams kopiją. Jei darbdavys nenurodė elektroninio pašto adreso, sprendimas dėl užsieniečio darbo atitikties Lietuvos Respublikos darbo rinkos poreikiams išsiunčiamas paštu.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

20. Darbdaviui pateikus prašymą nutraukti sprendimo dėl užsieniečio darbo atitikties Lietuvos Respublikos darbo rinkos poreikiams priėmimo procedūrą, procedūra nutraukiama ir darbdavio pateikti dokumentai grąžinami darbdaviui.

V SKYRIUS

PRAŠYMO NETENKINIMO PAGRINDAI

21. Prašymo netenkinimo pagrindai:

21.1. užsieniečio įdarbinimas neatitinka bent vieno iš Aprašo 6 punkte nustatytų užsieniečio darbo poreikio Lietuvos Respublikos darbo rinkoje nustatymo kriterijų;

21.2. pateikti ne visi Aprašo 7 punkte nurodyti dokumentai;

21.3. paaiškėja, kad darbdavys nevykdo ūkinės veiklos arba neatitinka Aprašo 10 punkte nustatytų reikalavimų;

21.4. per nustatytą terminą nepateikta Aprašo 13 punkte nurodyta informacija;

21.5. užsienietis nebuvo įdarbintas per 10 dienų nuo daugkartinės nacionalinės vizos išdavimo dienos arba nuo leidimo dirbti įsigaliojimo dienos ar leidimo laikinai gyventi Lietuvos Respublikoje išdavimo dienos arba užsienietis turėjo ilgesnį nei 3 mėnesių darbo laikotarpį, kai nemokamas arba mokamas mažesnis nei darbo sutartyje nustatytas darbo užmokestis (prastova, nemokamos atostogos ir kt.), išskyrus užsieniečiui išduoto elektroninio nedarbingumo pažymėjimo arba elektroninio nėštumo ir gimdymo atostogų pažymėjimo galiojimo laikotarpius, ir nepraėjo 1 mėnuo nuo leidimo dirbti galiojimo laiko pabaigos arba leidimo laikinai gyventi galiojimo laiko pabaigos;

21.6. pateikti dokumentai buvo gauti apgaule, yra suklastoti arba padirbti;

21.7. užsienietis neturi atitinkamų dokumentų, nurodytų Aprašo 11 punkte, arba neatitinka bent vieno iš Aprašo 11 punkte nustatytų reikalavimų.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

VI SKYRIUS

SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PANAIKINIMAS

22. Sprendimas dėl užsieniečio darbo atitikties Lietuvos Respublikos darbo rinkos poreikiams panaikinamas, jei:

22.1. darbdavys pateikia prašymą panaikinti sprendimą;

22.2. paaiškėja, kad pateikti dokumentai buvo gauti apgaule, yra suklastoti arba padirbti;

22.3. paaiškėja, kad užsienietis dirba pas kitą darbdavį, negu nurodyta sprendime dėl užsieniečio darbo atitikties Lietuvos Respublikos darbo rinkos poreikiams, išskyrus atvejus, kai su užsieniečiu buvo sudaryta darbo keliems darbdaviams sutartis.

Papunkčio pakeitimai:

Nr. A1-133, 2019-03-05, paskelbta TAR 2019-03-05, i. k. 2019-03591

23. Užimtumo tarnybos direktorius ar jo įgaliotas valstybės tarnautojas, įvertinęs Aprašo 22 punkte nurodytas aplinkybes, panaikina sprendimą dėl užsieniečio darbo atitikties Lietuvos Respublikos darbo rinkos poreikiams. Sprendimo dėl užsieniečio darbo atitikties Lietuvos Respublikos darbo rinkos poreikiams panaikinimas įforminamas Užimtumo tarnybos direktoriaus ar jo įgalioto valstybės tarnautojo įsakymu. Apie panaikintą sprendimą dėl užsieniečio darbo atitikties Lietuvos Respublikos darbo rinkos poreikiams per 3 darbo dienas Užimtumo tarnyba per Užimtumo tarnybos valdomą informacinę sistemą informuoja Migracijos departamentą ir darbdavį – elektroniniu paštu išsiunčia darbdaviui nuskaityto įsakymo išrašą. Jei darbdavys nenurodė elektroninio pašto adreso, įsakymo išrašas išsiunčiamas paštu.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

VII SKYRIUS

BAIGIAMOSIOS NUOSTATOS

24. Užsienietis gali dirbti tik pas tą darbdavį, kuris įsipareigojo jį įdarbinti, išskyrus atvejus, kai su užsieniečiu buvo sudaryta darbo keliems darbdaviams sutartis.

Punkto pakeitimai:

Nr. A1-133, 2019-03-05, paskelbta TAR 2019-03-05, i. k. 2019-03591

25. Darbdavys teisės aktų nustatyta tvarka turi pateikti Valstybinio socialinio draudimo fondo valdybos teritoriniam skyriui pranešimą apie apdraustojo valstybinio socialinio draudimo pradžią likus ne mažiau kaip 1 darbo dienai iki numatytos darbo laiko pradžios.

26. Darbdavys privalo užtikrinti užsieniečiui teisės aktų reikalavimus atitinkančias darbo sąlygas ir laikytis užsieniečių įdarbinimo tvarkos reikalavimų.

27. Darbo sutartis su užsieniečiu sudaroma raštu Lietuvos Respublikos įstatymų nustatyta tvarka lietuvių ir kita užsieniečiui suprantama kalba. Tai pačiai darbo funkcijai atlikti su užsieniečiu gali būti sudaryta darbo keliems darbdaviams sutartis, kuri turi atitikti Darbo kodekso 96–99 straipsniuose nustatytus reikalavimus.

Punkto pakeitimai:

Nr. A1-133, 2019-03-05, paskelbta TAR 2019-03-05, i. k. 2019-03591

28. Užsieniečio darbo užmokestis negali būti mažesnis už tokį patį darbą pas tą patį darbdavį dirbančio Lietuvos Respublikos gyventojo darbo užmokestį, o jeigu tokio darbuotojo nėra, užsieniečio darbo užmokestis negali būti mažesnis už Lietuvos statistikos departamento paskutinį paskelbtą kalendorinių metų vidutinį mėnesinį bruto darbo užmokestį šalies ūkyje (įtraukiant ir individualių įmonių darbo užmokesčio duomenis) pagal atitinkamą ekonominės veiklos rūšį.

29. Darbo sutartyje nurodytas užsieniečio darbo laikotarpis turi sutapti su jam išduoto leidimo laikinai gyventi Lietuvos Respublikoje galiojimo laiku.

30. Darbdavys privalo per 3 darbo dienas nuo darbo sutarties su užsieniečiu nutraukimo dienos raštu pranešti Užimtumo tarnybos administracijos padaliniui, kuris priėmė sprendimą dėl užsieniečio darbo atitikties Lietuvos Respublikos darbo rinkos poreikiams, apie darbo sutarties nutraukimą.

Punkto pakeitimai:

Nr. A1-133, 2019-03-05, paskelbta TAR 2019-03-05, i. k. 2019-03591

31. Užimtumo tarnyba per 3 darbo dienas per Užimtumo tarnybos valdomą informacinę sistemą informuoja Migracijos departamentą, jei nustatoma, kad darbdavys nesilaikė Aprašo 11.3, 27, 29 punktuose nustatytų reikalavimų, ir apie gautą Aprašo 30 punkte nurodytą pranešimą.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

32. Užimtumo tarnyba, bendradarbiaudama su Migracijos departamentu, gauna informaciją apie užsieniečiams išduotus leidimus laikinai gyventi Lietuvos Respublikoje pagal Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkto sąlygas ir, bendradarbiaudama su vizų tarnybomis, išdavusiomis užsieniečiams nacionalines vizas, gauna informaciją apie sprendimų išduoti nacionalines vizas pagrindus bei motyvus.

33. Ginčai dėl sprendimo dėl užsieniečio darbo atitikties Lietuvos Respublikos darbo rinkos poreikiams priėmimo sprendžiami Lietuvos Respublikos įstatymų nustatyta tvarka.

34. Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo procedūroje dalyvaujantys subjektai privalo užtikrinti, kad asmens duomenys būtų tvarkomi pagal 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) bei Lietuvos Respublikos asmens duomenų teisinės apsaugos įstatymo nuostatas.

Punkto pakeitimai:

Nr. A1-537, 2019-09-17, paskelbta TAR 2019-09-17, i. k. 2019-14699

35. Dokumentai saugomi vadovaujantis Lietuvos Respublikos dokumentų ir archyvų įstatymu.

Papildyta punktu:

Nr. A1-537, 2019-09-17, paskelbta TAR 2019-09-17, i. k. 2019-14699

Sprendimo dėl užsieniečio darbo atitikties

Lietuvos Respublikos darbo rinkos poreikiams

priėmimo tvarkos aprašo

priedas

(Prašymo priimti sprendimą dėl užsieniečio darbo atitikties Lietuvos Respublikos darbo rinkos poreikiams forma)

______________________________________________________________________________

(pareiškėjo pavadinimas, kodas, adresas, telefono ryšio Nr., el. pašto adresas)

Užimtumo tarnybai prie Lietuvos Respublikos socialinės apsaugos ir darbo ministerijos	_______________ Nr. ________________ (data)

PRAŠYMAS PRIIMTI SPRENDIMĄ DĖL UŽSIENIEČIO DARBO ATITIKTIES

LIETUVOS RESPUBLIKOS DARBO RINKOS POREIKIAMS

Užsienietis
VARDAS
PAVARDĖ
Gimimo data	__ __ __ __-__ __-__ __ (metai-mėnuo-diena)
Lytis	mot. / vyr.
Pilietybė
Asmens dokumentas (nurodyti vieną):
□ Kelionės dokumentas	Nr. _________________ galioja iki ___________________
□ Lietuvos Respublikos išduota daugkartinė nacionalinė viza	Nr. _________________ galioja iki ___________________
□ Leidimas laikinai gyventi Lietuvos Respublikoje, išduotas pagal Lietuvos Respublikos įstatymo „Dėl užsieniečių teisinės padėties“:
□ 44 str. 1 d. 1 p.	Nr. _________________ galioja iki ___________________
□ 40 str. 1 d. 4 p.	Nr. _________________ galioja iki ___________________
□ 40 str. 1 d. 41p.	Nr. _________________ galioja iki ___________________
□ 44 str. 1 d. _ p.	Nr. _________________ galioja iki ___________________
Teisėtas buvimas Lietuvos Respublikoje ne ilgiau negu 90 d. per 180 d.:
□ bevizis	nuo _________________ iki _________________________
□ Šengeno viza	Nr. _________ galioja nuo ___________iki_____________
□ Europos Sąjungos leidimo gyventi kortelė	Nr. _________ galioja nuo ___________iki_____________
□ kitos Šengeno valstybės leidimas gyventi	Nr. _________ galioja nuo ___________iki_____________
□ kitos Šengeno valstybės nacionalinė viza	Nr. _________ galioja nuo ___________iki_____________
Kvalifikacija ir jos atitiktis darbo vietai
Darbo patirtis pagal turimą kvalifikaciją per pastaruosius 5 metus
Darbdavys
Įmonės, įstaigos, organizacijos pavadinimas, kodas, adresas, telefono ryšio Nr., fakso ryšio Nr., el. pašto adresas, filialas ar atstovybės pavadinimas, struktūrinio padalinio pavadinimas
Registruota laisva darbo vieta
Numatomas darbo sutarties laikotarpis (ne trumpesnis nei 6 mėn.)
Numatoma darbo funkcija (profesija, pareigų pavadinimas)
Numatomas darbo užmokestis (Eur)

Žinau, kad prireikus turėsiu padengti užsieniečio grįžimo į valstybę, į kurią jis turi teisę vykti, išlaidas (Lietuvos Respublikos įstatymo „Dėl užsieniečių teisinės padėties“ 131 str. 1 d. 2 p., 4 p.).

PRIDEDAMA: (nurodyti pridedamus dokumentus, jų lapų skaičių).

(Pareigų pavadinimas)	(Parašas)	(Vardas ir pavardė)

Priedo pakeitimai:

Nr. A1-488, 2015-08-31, paskelbta TAR 2015-09-02, i. k. 2015-13371

Nr. A1-638, 2018-11-19, paskelbta TAR 2018-11-20, i. k. 2018-18683

Nr. A1-537, 2019-09-17, paskelbta TAR 2019-09-17, i. k. 2019-14699

Pakeitimai:

1.

Lietuvos Respublikos socialinės apsaugos ir darbo ministerija, Įsakymas

Nr. A1-488, 2015-08-31, paskelbta TAR 2015-09-02, i. k. 2015-13371

Dėl Lietuvos Respublikos socialinės apsaugos ir darbo ministro 2015 m. kovo 19 d. įsakymo Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“ pakeitimo

2.

Lietuvos Respublikos socialinės apsaugos ir darbo ministerija, Įsakymas

Nr. A1-174, 2016-04-04, paskelbta TAR 2016-04-04, i. k. 2016-07364

Dėl Lietuvos Respublikos socialinės apsaugos ir darbo ministro 2015 m. kovo 19 d. įsakymo Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“ pakeitimo

3.

Lietuvos Respublikos socialinės apsaugos ir darbo ministerija, Įsakymas

Nr. A1-651, 2016-12-06, paskelbta TAR 2016-12-06, i. k. 2016-28306

Dėl Lietuvos Respublikos socialinės apsaugos ir darbo ministro 2015 m. kovo 19 d. įsakymo Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“ pakeitimo

4.

Lietuvos Respublikos socialinės apsaugos ir darbo ministerija, Įsakymas

Nr. A1-214, 2018-05-18, paskelbta TAR 2018-05-21, i. k. 2018-08111

Dėl Lietuvos Respublikos socialinės apsaugos ir darbo ministro 2015 m. kovo 19 d. įsakymo Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“ pakeitimo

5.

Lietuvos Respublikos socialinės apsaugos ir darbo ministerija, Įsakymas

Nr. A1-638, 2018-11-19, paskelbta TAR 2018-11-20, i. k. 2018-18683

Dėl Lietuvos Respublikos socialinės apsaugos ir darbo ministro 2015 m. kovo 19 d. įsakymo Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“ pakeitimo

6.

Lietuvos Respublikos socialinės apsaugos ir darbo ministerija, Įsakymas

Nr. A1-133, 2019-03-05, paskelbta TAR 2019-03-05, i. k. 2019-03591

Dėl Lietuvos Respublikos socialinės apsaugos ir darbo ministro 2015 m. kovo 19 d. įsakymo Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“ pakeitimo

7.

Lietuvos Respublikos socialinės apsaugos ir darbo ministerija, Įsakymas

Nr. A1-537, 2019-09-17, paskelbta TAR 2019-09-17, i. k. 2019-14699

Dėl Lietuvos Respublikos socialinės apsaugos ir darbo ministro 2015 m. kovo 19 d. įsakymo Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“ pakeitimo

8.

Lietuvos Respublikos socialinės apsaugos ir darbo ministerija, Įsakymas

Nr. A1-864, 2020-09-22, paskelbta TAR 2020-09-22, i. k. 2020-19616

Dėl Lietuvos Respublikos socialinės apsaugos ir darbo ministro 2015 m. kovo 19 d. įsakymo Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“ pakeitimo